Divo Laurentio

Opera letiaia (sonetto) in zeneise Doardo Firpo
 Divo Laurentio 
Grixa scuggëa de marmi tramandâ
da-i sécoli gloriosi e da-a potensa
d'un pòpolo ch'o l'à sarsïo o mâ,
l'é San Lorenso in tutta a sò imponensa.

Comme un mâ d'onde o l'é un continuo andâ
de gente intorno a questa mole inmensa,
che indifferente e ferma a pâ aspëtâ
a-o lento andâ do tempo in obbediensa.

Tutto in scê vege prìe gh'à scrïto i anni;
ògni minuto gh'é restòu inciso,
guære, conquiste splendide, malanni.

Quande me fermo à contemplâ m'avviso
de lëzighe un poema de mill'anni:
l'Inferno, o Purgateuio e o Paradiso.

Categorîa:Conponiménti in lìgure